Carsten Hansen (S), 2000-11-17:
Det er en mærkedag i dag - det er det for arbejdsmiljøet, og det er det også for Socialdemokratiet - for vi førstebehandler jo et lovforslag, som er det første i en række, vi kalder incitamentspakken, og som skal ses som en samlet helhed.
Vi indfører grønne afgifter på arbejdsmiljøområdet, hvor man så at sige kommer til at betale efter forbrug - eller misbrug, om man vil.
LO foretog for nogle år siden en stor undersøgelse
blandt sine medlemmer for at få en bedre viden om, hvilke områder lønmodtagerne vægtede højest i forhold til det gode liv, ja, i forhold til et godt arbejdsliv, og her kom arbejdsmiljøet ind på en klar førsteplads - langt foran traditionelle krav som mere i løn, længere ferie, ja, hele 61 pct. vægtede et godt arbejdsmiljø højere.
Det er tankevækkende.
Lad mig slå fast, at vi i Danmark - også målt efter international standard - har en godt arbejdsmiljø, og vi har, siden vi kom til i 1993, til stadighed sat arbejdsmiljøet højt på dagsordenen med en lang række initiativer, men vi må også slå fast, at vi alligevel har alt for mange arbejdsskader og alt for mange ulykker
Det betyder helt uacceptable lidelser for den enkelte og belaster samtidig samfundet meget - også økonomisk, ja, de mest troværdige undersøgelser på det her område peger på, at det koster samfundet et tocifret milliardbeløb om året.
Lad mig gå over til incitamentspakken.
Den pakke, vi tager hul på med det her forslag, arbejder jo både med pisk og gulerod.
Vi har prøvet det med guleroden meget længe, men det har ikke hjulpet nok.
Derfor er det vigtigt at understrege, at forslaget er et led i en samlet incitamentspakke på hele arbejdsmiljøområdet.
Pakken består af følgende elementer: En arbejdsmiljøafgift, der pålægges alle virksomheder. Dog kan virksomheder, der bliver arbejdsmiljøcertificerede, ansøge om at få tilbagebetalt afgiften, så de holdes fuldstændig skadefri.
En certificerings- og tilskudsordning for virksomheder med et særlig godt arbejdsmiljø, og det indebærer også, at de slipper for arbejdsmiljøafgiften.
En udvidelse af bedriftssundhedstjenesten, så vi får hele arbejdsmarkedet med, ja, vi får faktisk 1,4 mio. lønmodtagere med under BST-ordningen, og det har været et længe næret ønske fra vores side.
En ny BST-ordning, som jeg vil kalde langt mere fleksibel og behovsorienteret, hvor vi samtidig gør BST til en vigtig spiller i forhold til folkesundheden, til en reduktion af sygefraværet og i forhold til at yde virksomhederne rådgivning.
Endelig bliver der et gebyrbelagt tilsyn, som alle virksomheder i de brancher, der er de største syndere, skal udsættes for, og i forhold til arbejdsmiljøet skal jeg tilføje, at de virksomheder, der bliver arbejdsmiljøcerticerede, jo også inden for disse brancher kan slippe for et gebyrbelagt tilsyn.
Hele pakken er altså udformet som en form for hjælp til selvhjælp, og det er en forudsætning for, at vi får styrket hele indsatsen i den enkelte virksomhed og på den enkelte arbejdsplads.
Det er meget vigtigt at fastslå - også her fra denne talerstol - at vi ikke belaster de virksomheder, der tager arbejdsmiljøet alvorligt.
Derfor skal alle disse elementer ses i en sammenhæng, og hele den her inticamentspakke giver faktisk virksomhederne mulighed for ad frivillighedens vej at forbedre deres arbejdsmiljø.
Selve det lovforslag, vi behandler i dag, består af to elementer: et bidrag, der afspejler de erstatninger, der er for arbejdsulykker og erhvervssygdomme, som Arbejdsskadestyrelsen har tilkendt - bidraget kommer til at svare til 130 kr. pr. fuldtidsbeskæftiget - og et generelt arbejdsmiljøbidrag, hvor alle virksomheder med ansatte indbetaler et fast bidrag pr. år opkrævet på baggrund af ATP-indbetalingerne, og det er på 65 kr. pr. år; alt i alt 200 kr. om året.
Vi hilser det således velkomment, at vi får en række
meget store ønsker
opfyldt med BST-dækningen og samtidig får indført en række forskellige incitamenter, der betyder, at hvis man ikke tager arbejdsmiljøet alvorligt, må man til lommerne.
Vi hverken kan eller vil leve med de følgevirkninger, der er af et dårligt arbejdsmiljø, hverken for det enkelte menneske eller for samfundet som helhed.
Alt for mange mennesker er igennem tiden blevet udstødt af arbejdsmarkedet på grund af et dårligt arbejdsmiljø.
Vi indstiller selvfølgelig forslaget til vedtagelse og ser frem til en god udvalgsbehandling.